IZVEDBENA UREDBA KOMISIJE (EU) 2019/1780

z dne 23. septembra 2019

o standardnih obrazcih za objavo obvestil na področju javnega naročanja in razveljavitvi Izvedbene uredbe (EU) 2015/1986 („e-obrazci“)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 89/665/EGS z dne 21. decembra 1989 o usklajevanju zakonov in drugih predpisov o uporabi revizijskih postopkov oddaje javnih naročil za preskrbo in javnih naročil za gradnje (1) in zlasti člena 3a Direktive,

ob upoštevanju Direktive Sveta 92/13/EGS z dne 25. februarja 1992 o uskladitvi zakonov in drugih predpisov o uporabi pravil Skupnosti za oddajo javnih naročil podjetij na vodnem, energetskem, transportnem in telekomunikacijskem področju (2) in zlasti člena 3a Direktive,

ob upoštevanju Direktive 2009/81/ES Evropskega parlamenta in Sveta z dne 13. julija 2009 o usklajevanju postopkov za oddajo nekaterih naročil gradenj, blaga in storitev, ki jih oddajo naročniki na področju obrambe in varnosti, ter spremembi direktiv 2004/17/ES in 2004/18/ES (3) in zlasti člena 32(1), člena 52(2) in člena 64 Direktive,

ob upoštevanju Direktive 2014/23/EU Evropskega parlamenta in Sveta z dne 26. februarja 2014 o podeljevanju koncesijskih pogodb (4) in zlasti člena 33(1) Direktive,

ob upoštevanju Direktive 2014/24/EU Evropskega parlamenta in Sveta z dne 26. februarja 2014 o javnem naročanju in razveljavitvi Direktive 2004/18/ES (5) in zlasti člena 51(1), člena 75(3) ter člena 79(3) Direktive,

ob upoštevanju Direktive 2014/25/EU Evropskega parlamenta in Sveta z dne 26. februarja 2014 o javnem naročanju naročnikov, ki opravljajo dejavnosti v vodnem, energetskem in prometnem sektorju ter sektorju poštnih storitev, ter o razveljavitvi Direktive 2004/17/ES (6) in zlasti člena 71(1), člena 92(3) ter prvega pododstavka člena 96(2) Direktive,

po posvetovanju s Svetovalnim odborom za javna naročila,

ob upoštevanju naslednjega:

(1) Direktivi 89/665/EGS in 2014/24/EU določata, da je treba nekatera javna naročila gradenj, blaga in storitev objaviti v Uradnem listu Evropske unije. Objavljena obvestila bi morala vsebovati informacije, določene v navedenih direktivah.

(2) Direktivi 92/13/EGS in 2014/25/EU določata, da je treba določena naročila gradenj, blaga in storitev v vodnem, energetskem in prometnem sektorju ter sektorju poštnih storitev objaviti v Uradnem listu Evropske unije. Objavljena obvestila bi morala vsebovati informacije, določene v navedenih direktivah.

(3) Direktiva 2009/81/ES določa, da je treba nekatera naročila gradenj, blaga in storitev na področju obrambe in varnosti objaviti v Uradnem listu Evropske unije. Objavljena obvestila bi morala vsebovati informacije, določene v navedeni direktivi.

(4) Direktive 89/665/EGS, 92/13/EGS in 2014/23/EU določajo, da je treba nekatere koncesije za gradnje in storitve objaviti v Uradnem listu Evropske unije. Objavljena obvestila bi morala vsebovati informacije, določene v navedenih direktivah.

(5) Izvedbena uredba Komisije (EU) 2015/1986 (7) določa standardne obrazce, ki jih določajo Direktive 89/665/EGS, 92/13/EGS, 2009/81/ES, 2014/23/EU, 2014/24/EU in 2014/25/EU.

(6) Kot je opisano v sporočilu Komisije „Izpopolnitev enotnega trga“ (8) ter sporočilu Komisije „Uspešno izvajanje javnega naročanja v Evropi in za njo“ (9), javno naročanje doživlja digitalno preobrazbo. Standardni obrazci so ključni za to preobrazbo.

(7) Da bi zagotovili učinkovitost standardnih obrazcev v digitalnem okolju, je treba prilagoditi standardne obrazce, določene v Izvedbeni uredbi (EU) 2015/1986. Glede na število in obseg potrebnih prilagoditev bi bilo treba Izvedbeno uredbo (EU) 2015/1986 nadomestiti.

(8) Kot je določeno v členu 33(2) Direktive 2014/23/EU, členu 51(2) Direktive 2014/24/EU in členu 71(2) Direktive 2014/25/EU, so obvestila elektronske datoteke in ne papirni dokumenti. Da bi ravnali v skladu z načelom „samo enkrat“ v e-upravi in tako zmanjšali upravno breme ter povečali zanesljivost podatkov in olajšali prostovoljno objavo obvestil, katerih vrednost je pod pragom EU ali ki temeljijo na okvirnih sporazumih, bi bilo treba določiti take standardne obrazce, ki jih je mogoče samodejno izpolniti z informacijami iz predhodnih obvestil, tehničnih specifikacij, ponudb, pogodb, nacionalnih upravnih registrov in drugih virov podatkov. Takih obrazcev v končni fazi ne bi bilo treba več izpolnjevati ročno, temveč bi jih morala samodejno ustvarjati programska oprema.

(9) Da pri izvajanju ne bi nastajale težave, bi bilo treba pri določanju standardnih obrazcev upoštevati programsko opremo, v kateri se bodo uporabljali. Sem spadajo tudi sistemi za izmenjavo podatkov, uporabniški vmesniki, ki preverjajo ročno vnesene podatke, in spletna mesta za objavo, na katerih so predstavljeni podatki v obvestilih. Podatki bi morali biti predstavljeni tako, da bodo pritegnili gospodarske subjekte in druge uporabnike.

(10) Da bi bilo mogoče izvajanje prilagoditi nacionalnim posebnostim, bi bilo treba državam članicam in njihovim organom omogočiti veliko prožnosti pri vzpostavitvi njihove programske opreme. Zlasti bi moralo biti mogoče prikazati polja, določena v tej uredbi, v katerem koli vrstnem redu in pod katerimi koli oznakami, dokler pomeni teh oznak ustrezajo opisom, določenim v tej uredbi. Da bi izpolnili različne potrebe na nacionalni, regionalni ali lokalni ravni, polj, ki so v tej uredbi določena kot neobvezna na ravni EU, ni treba prikazati končnim uporabnikom (npr. ni treba, da jih kupci vidijo, niti izpolnijo), lahko pa so obvezna na nacionalni, regionalni ali lokalni ravni.

(11) Pri datumu začetka uporabe te uredbe in datumu razveljavitve Izvedbene uredbe (EU) 2015/1986 bi bilo treba upoštevati čas, ki je potreben za pripravo elektronskih različic standardnih obrazcev, ki se uporabljajo za dejansko izmenjavo podatkov.

(12) Da bi upoštevali razvoj potreb in tehnologije na področju podatkov za javno naročanje v državah članicah ter hkrati zagotovili skladnost s členom 52(2) Direktive 2014/24/EU, členom 72(2) Direktive 2014/25/EU in členom 32(5) Direktive 2009/81/ES, bi bilo treba tej uredbi redno dodajati neobvezna polja. Komisija bo ta razvoj pozorno spremljala, zbirala še druge povratne informacije od uporabnikov in vsako leto pregledala, ali je treba to uredbo posodobiti. Če ni neizogibno, take posodobitve ne bi smele pomeniti obveznih sprememb programske opreme v državah članicah –

SPREJELA NASLEDNJO UREDBO:

Člen 1 Predmet urejanja 1. Ta uredba določa naslednje standardne obrazce: (1) „Načrtovanje“; (2) „Javni razpis“; (3) „Predhodno obvestilo o neposredni dodelitvi“ (4) „Rezultati“; (5) „Sprememba naročila“; (6) „Sprememba obvestila“. 2. Standardni obrazci iz odstavka 1 so sestavljeni iz polj, določenih v prilogi.

Člen 2 Uporaba Standardni obrazci iz člena 1 se uporabljajo za objavo naslednjih obvestil v Uradnem listu Evropske unije: (1) „Obrazec za načrtovanje“: za obvestila iz členov 27(2), 28(3) in 48(1) Direktive 2014/24/EU; členov 45(2) in 67(1) Direktive 2014/25/EU ter členov 30(1) in 33(3) Direktive 2009/81/ES; (2) „Obrazec za javni razpis“: za obvestila iz členov 48(2), 49, 75(1)(a), 75(1)(b) in 79(1) Direktive 2014/24/EU; členov 67(2), 68, 69, 92(1)(a), 92(1)(b), 92(1)(c) in prvega pododstavka člena 96(1) Direktive 2014/25/EU; člena 31(1) in (3) Direktive 2014/23/EU ter členov 30(2) in 52(1) Direktive 2009/81/ES; (3) „Obrazec za predhodno obvestilo o neposredni dodelitvi“: za obvestila iz člena 3a direktiv 89/665/EGS in 92/13/EGS; (4) „Obrazec za rezultate“: za obvestila iz člena 50, člena 75(2) in člena 79(2) Direktive 2014/24/EU; iz člena 70, člena 92(2) in tretjega pododstavka člena 96(1) Direktive 2014/25/EU; iz člena 32 Direktive 2014/23/EU in člena 30(3) Direktive 2009/81/ES; (5) „Obrazec za spremembo naročila“: za naročila iz člena 72(1) Direktive 2014/24/EU; iz člena 89(1) Direktive 2014/25/EU in člena 43(1) Direktive 2014/23/EU. (6) „Obrazec za spremembo obvestila“: za spremembo ali preklic navedenih obvestil.

Člen 3 Razveljavitev Izvedbena uredba (EU) 2015/1986 se razveljavi z učinkom od 25. oktobra 2023.

Člen 4 Začetek veljavnosti Ta uredba začne veljati dvajseti dan po objavi v Uradnem listu Evropske unije. Uporablja se od 14. novembra 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 23. septembra 2019 Za Komisijo Predsednik Jean-Claude JUNCKER

(1) UL L 395, 30.12.1989, str. 33.

(2) UL L 76, 23.3.1992, str. 14.

(3) UL L 216, 20.8.2009, str. 76.

(4) UL L 94, 28.3.2014, str. 1.

(5) UL L 94, 28.3.2014, str. 65.

(6) UL L 94, 28.3.2014, str. 243.

(7) Izvedbena uredba Komisije (EU) 2015/1986 z dne 11. novembra 2015 o standardnih obrazcih za objavo obvestil na področju javnega naročanja in razveljavitvi Izvedbene Uredbe (EU) št. 842/2011 (UL L 296, 12.11.2015, str. 1).

(8) Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij (COM(2015) 550).

(9) Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij (COM(2017) 572).